L'Associació Pentagrama de Llíria participa en el Ground Golf Open Europe 2024 de Segòvia
21 de març de 2024

L'Associació Pentagrama de Llíria va participar en el Ground Golf Open Europe 2024 que es va celebrar estos passats dies a Segòvia. Esta entitat del municipi reunix persones amb problemes de salut mental i les seues famílies, amb el suport del taller municipal Pentagrama que els atén i desenvolupa diàriament activitats per a fomentar la seua autonomia personal.

L'equip de Llíria va estar acompanyat pel regidor d'Esports, Nico Marco, en este torneig on van ser rebuts oficialment per l'alcalde de Segòvia, el president de la Federació Internacional de Ground Golf i el comité organitzador del campionat.

L'edil ha volgut destacar “l'enriquidora experiència que ha suposat per a totes estes persones, que han pogut gaudir, fora de la nostra ciutat, d'unes jornades de convivència i esport inclusiu”.

A més, cal assenyalar els magnífics resultats obtinguts per la delegació edetana. Fernando Saiz va obtindre un guardó pels seus dos “hole in one” de 30 metres, Concepción Abad va rebre el premi inclusió a la millor jugadora, i Dirceu Lozano el premi inclusiu al millor jugador.

El ground golf és un esport 100% inclusiu, enfocat principalment a persones majors o amb diversitat funcional.

En este sentit, Nico Marco recorda que “quasi qualsevol persona pot practicar-lo, com hem pogut vore en este torneig internacional que ha reunit a més de 200 participants de totes les edats i condició física o mental".